Үҙәк район китапханаһы «Китапхана төнө-2020» Бөтә Рәсәй акцияһы сиктәрендә Бөйөк Еңеүҙең 75 йыллығына арналған
«Утлы йылдар ауазы» исемле викторина һорауҙары тәҡдим итә.

1. Еңеү!Ҡояш балҡый бер битеңдә
Бер битеңдә моңһоу ай һаман!
Бер күҙеңдән шатлыҡ нуры һибелә,
Бер күҙеңдән һаман йәш тама… (Шиғырҙың авторын һәм исемен атағыҙ).

2. Ҡәйүм Хәбибрахман улы Әхмәтшинға ниндәй батырлығы өсөн Советтар Союзы Геройы исеме бирелә? Был хаҡта ниндәй китаптарҙа яҙыла?

3. Уның исеме генә лә дошмандарҙың ҡотон алған. Гитлер уны үҙенең дошманы тип иғлан иткән һәм уны тотҡан өсөн өс миллион рейхсмарка вәғәҙәләгән. Ул Чехословакияның милли геройы, Чехияның һәм Словакияның 15 ҡалаһының почетлы гражданы. (Кем тураһында һүҙ бара?).

4. Ул Бөйөк Ватан һуғышы йылдарында фронт бригадаһы составында алғы һыҙыҡта 100-ҙән ашыу сығыш яһай, башҡорт сәхнә бейеүенең тергеҙелеүенә һәм үҫешенә тос өлөш индерә. (Кем тураһында һүҙ бара?).

5. «Был взвод, үткән йылғы ҡышҡы һуғыштарҙа ла, быйыл да һөжүм итеүсе подразделениеларҙың тик беренсе сафында көрәшеп, полкта «ҡыйыуҙар взводы» тигән исем алды. Днепрҙы кискәндә взвод командирының отҡорлоғона Таһир Таипович үҙе шаһит булды». (Был өҙөк ҡайһы әҫәрҙән, авторы кем?).

6. Ҡасан рейхстаг өҫтөнә Еңеү байрағы ҡуйыла?

7. – Инәй, мин картуфҡа килгәйнем...
- Һинме был, балаҡайым? Нимә тип кенә аҡланайым икән һуң, хоҙай тәғәлә? Бынау ҡара йөҙҙәр мин урамдан ингәнсе бөтә картуфты мейестән ала һалып, ҡырып-һепереп ашап бөткән дә ҡуйғандар бит. Тымығыҙ тим, ҡороғорҙар, тауышығыҙ сыҡмаһын!
Миҙхәттең ҡапыл теҙ быуындары ҡалтыраны, ул ҡолап китеүенән ҡурҡып ишек яңағына һөйәлде. (Был өҙөк ҡайһы хикәйәнән, авторы кем?).

Викторина һорауҙарына яуаптарығыҙҙы һәр кем шәхсән үҙәк район китапханаһының “Бәйләнештә” селтәренә <https://vk.com/id275282123> хәбәр итә ала. Яуаптар 23 апрелгә хәтлем ҡабул ителә.